En sjælden gæst befinder sig lige nu i Nationalpark Thy.

I de seneste dage er ornitologer og fotografer valfartet til Nationalpark Thy for at få et glimt af en, på disse kanter, yderst sjælden fugl. Der er tale om den farvestrålende ellekrage, som ikke er set i Danmark siden 2010. - Det er meget usædvanligt, at den er her. Den har måske været på seks-otte besøg i Danmark i løbet af de sidste 30 år, og vi skal tilbage til 1980’erne for at finde det seneste besøg i Thy, forklarer ornitolog og tidligere naturvejleder Jens Jørgen Andersen. - Dens farvedragt er noget helt specielt. Alle regnbuens farver er repræsenteret i dragten, lyder det.   - Burde sidde i Sydafrika Den sjældne ellekrage har ifølge ornitologen været i og omkring Nationalpark Thy i de sidste 10 dage, hvilket i sig selv er bemærkelsesværdigt. Jens Jørgen Andersen hæfter sig også ved den sene termin, for ellekragen burde slet ikke være i nærheden af vores breddegrader på nuværende tidspunkt. - Den burde sidde i Sydafrika nu, for det er en trækfugl. Men den er tilsyneladende kommet lidt ud af kurs. - Hvis vi får en hård vinter, kan den ikke overleve. Så skal vi i hvert fald have en usædvanlig mild vinter. Ellekragen har tidligere været ynglefugl i Danmark.